Þriðja leiksýningin á þessari menningarhelgi ( við sáum þar að auki rúmönsku bíómyndina Á útleið á RIFF , afar áhrifamikið drama ) var líka þriðja uppistandið en vel undirbyggt og fræðandi að þessu sinni . Þetta var ný sýning í Landnámssetrinu í Borgarnesi , Blótgoðar eftir Þór Tulinius í flutningi hans sjálfs undir stjórn Peters Engkvist . Í Blótgoðum segir Þór frá þeim merku tímamótum í sögu þjóðar þegar Íslendingar tóku kristni á alþingi á Þingvöllum árið 1000 ( eða 999 , býttar ekki máli ) . Megináherslan er nákvæmlega á þessa þingdaga þegar lá við blóðugri borgarastyrjöld sem skynsemi eins manns kom í veg fyrir , en Þór rekur forsöguna í innskotum og minnir við og við á aðalleikarana í sögunni til að allir fylgist nú vel með . Við kynnumst meðal annarra Hjalta Skeggjasyni og Snorra goða , Síðu-Halli og svo auðvitað Þorgeiri Ljósvetningagoða . Fyrir utan þessar kunnu persónur úr Íslandssögunni lifna á sviðinu nokkrar lítt þekktar persónur eða jafnvel frumskapaðar af Þór til að breikka sviðið og ná almenningi inn . Þar eru Finnbogi rammi og aðrir frændur og vinir Þorgeirs fjölmennastir , og töfrandi senu á þrællinn Skinni þegar hann heillar Sólveigu Þormóðsdóttur með því að þylja fyrir hana Gestaþátt Hávamála ! Þór fór létt með að láta þau tala saman þannig að aldrei lék vafi á því hvort þeirra hafði orðið . Þór hefur unnið heimavinnuna sína af vandvirkni , lesið Kristni sögu þangað til hann kunni hana utanbókar og líka það sem stendur milli línanna . Eins og hann segir frá á sannfærandi hátt var kálfskinn dýrt til forna og menn voru ekkert að eyða því í óþarfa . Þess vegna fáum við berstrípaða atburðarás , skreytta einstaka minnisstæðum ummælum , en vitum ekki hver tónninn var þegar þau voru sögð eða hvað nákvæmlega kallaði á þau . Þarna er skáldi eins og Þór frjálst að nota ímyndunaraflið – og það gerir hann með mikilli gleði . Blótgoðar er góð skemmtun fyrir unga sem aldna og varpar óvæntu ljósi á ýmsa þætti þessarar alkunnu sögu . En eins og margar fyrri sýningar í Landnámssetrinu er hún beinlínis skyldusýning fyrir skólafólk sem þarna getur séð hvers konar fjársjóður þessar gömlu bækur eru fyrir skapandi listamenn . Silja Aðalsteinsdóttir